b'\n_START_ARTICLE_\nDaniel Ricciardo\n_START_SECTION_\nFormula Satu\n_START_PARAGRAPH_\nRicciardo memandu sebuah kereta Formula Satu buat kali pertama apabila beliau memandu untuk Red Bull Racing pada acara Ujian Pemandu Muda di Circuito de Jerez selama tiga hari, 1-3 Disember 2009. Pada hari terakhir ujian, beliau mencatat masa terpantas dalam ujian tersebut. Pengurus pasukan Red Bull Racing, Christian Horner, mengatakan bahawa Ricciardo mungkin akan menggantikan juara World Series 2010, Brendon Hartley, sebagai pemandu ujian dan simpanan pasukan. Namun begitu, Ricciardo dan Hartley berkongsi tugas pemandu ujian dan simpanan untuk kedua-dua pasukan Red Bull dan Scuderia Toro Rosso, sehinggalah Hartley dikeluarkan daripada pasukan Red Bull Junior._NEWLINE_Pada 11 November 2010, Ricciardo telah disahkan sebagai pemandu tunggal untuk mewakili Red Bull Racing pada acara Ujian Pemandu Muda di Litar Yas Marina pada 16-17 November. Dalam pengumuman tersebut, beliau berkata, "Saya tidak sabar memandu kereta Formula Satu Red Bull Racing sekali lagi." Ricciardo terus menunjukkan kehebatannya dengan menguasai acara tersebut. Beliau merekodkan masa yang lebih pantas daripada masa pusingan kelayakan Juara Dunia 2010, Sebastian Vettel, Sabtu sebelum ini._NEWLINE_Beberapa hari selepas melengkapkan sesi ini, Ricciardo telah disahkan sebagai pemandu ujian dan simpanan bagi pasukan Toro Rosso bagi musim 2011, dan akan mengambil bahagian pada sesi latihan pertama bagi setiap perlumbaan. Ketua pasukan Toro Rosso, Franz Tost, menyatakan bahawa, "terdapat ramai pemandu muda yang bersemangat dan pemandu semasa kami amat bagus", merujuk kepada pemandu Toro Rosso pada masa itu, Jaime Alguersuari dan S\xc3\xa9bastien Buemi. Ricciardo juga memandu untuk Toro Rosso pada sesi ujian pra-musim 2011._NEWLINE_Di Grand Prix Australia, Ricciardo mendapat tempat ke-16 pada sesi latihan bebas pertama. Beliau mendapat tempat kelapan pada sesi latihan di Grand Prix Turki, satu tempat di hadapan S\xc3\xa9bastien Buemi.\n_START_SECTION_\nHRT (2011)\n_START_PARAGRAPH_\nPada 30 Jun 2011, Ricciardo menandatangani kontrak bersama Hispania Racing, dengan menggantikan Narain Karthikeyan untuk kesemua baki perlumbaan musim 2011 kecuali Grand Prix India, di mana Karthikeyan mengantikan Vitantonio Liuzzi._NEWLINE_Di Abu Dhabi, Ricciardo bersara selepas mengalami masalah mekanikal, dan pada perlumbaan terakhir musim di Grand Prix Brazil, Ricciardo mendapat tempat ke-20 setelah bermula dari tempat ke-22.\n_START_SECTION_\nToro Rosso (2012-2013)\n_START_PARAGRAPH_\nPada 14 Disember 2011, ia telah disahkan bahawa Ricciardo akan memandu untuk Scuderia Toro Rosso bagi musim 2012, bersama-sama pelumba Perancis, Jean-\xc3\x89ric Vergne._NEWLINE_Di Grand Prix Australia pada 18 Mac 2012, Ricciardo berjaya menamatkan perlumbaan di hadapan rakan sepasukan, Vergne, setelah mendapat tempat kesembilan, dan mendapatkan dua mata Kejuaraan Dunia._NEWLINE_Di Malaysia, beliau mendapat tempat ke-12, setelah menjadi pelumba yang pertama untuk menukar tayar hujan kepada tayar cuaca kering. Di Bahrain, beliau berlumba di tempat keenam, namun menamatkan perlumbaan di tempat ke-15. Di Grand Prix Monaco, beliau bersara buat kali pertama pada musim ini setelah bermula dari tempat ke-15._NEWLINE_Pada 31 Oktober 2012, Toro Rosso mengumumkan bahawa mereka telah menandatangani semula Ricciardo untuk musim 2013.\n_START_SECTION_\nRed Bull (2014)\n_START_PARAGRAPH_\nPada 2 September 2013, Ricciardo diumumkan sebagai penganti untuk Mark Webber di Red Bull secara langsung di stesen televisyen Austria, Servus TV. Beliau akan menjadi rakan sepasukan Sebastian Vettel, yang kini merupakan Juara Dunia sebanyak tiga kali dan pendahulu kejuaraan tahun 2013.'